Nuwe Stories-kortverhaalwedstryd 2013: Onderhoud met Brian Fredericks - LitNet
Naomi Bruwer, Brian Fredericks 2013-12-11
"Shawn se dilemma" is die eerste storie wat ek geskryf het nadat ek JP en Ria Smuts se uitstekende boek oor die kortverhaalkuns, Pylvak, gelees het. Ek het baie in daardie boek geleer. Met "Shawn se dilemma" wou ek 'n storie skryf oor die tema dat 'n mens herhaaldelik vir een fout kan betaal. Die hoofkarakter se naam het ek by my neef Shawn ontneem, wat 'n paar jaar gelede vermoor is. Hy was 'n merkwaardige mens.
Met "Die wens" het ek weer 'n ander vorm van inspirasie gekry. Ek het Riana Scheepers se Die heidendogters jubel gelees. In dié roman sê die een karakter dat 'n man graag seks wil hê met 'n vrou voor hy doodgaan. Dis toe "Die wens" in my kop begin vorm.
Dit was rêrig vir my 'n leerproses en het by tye 'n kopkrap afgegee.
Rachelle Greeff het gesê 'n mens moet skryf sodat jou storie die leser verander. Ek dink dis waardevolle raad.
Ek is lief vir boeke soos 'n mens lief is vir mense. Ek lees Barrie Hough, Deon Meyer, Ingrid Winterbach, Alexander Strachan, Chris Barnard, Koos Prinsloo, Stephen Leather en Marita van der Vyver. Daar is ook baie ander. Ek geniet dit om ander skrywers se werk te lees en probeer by hulle leer.